#####

##### Biedrība Lauku partnerība Sēlija

Skolas iela 16a, Aknīste, Aknīstes nov., LV- 5208, sk\_medvecka@inbox.lv

Reģ.nr.50008087131,SEB banka UNLA LV2X, konts LV73UNLA0050005555988

**Lauku partnerība „Sēlija” uzsāk semināru ciklu.**

Lauku partnerība „Sēlija” ir uzsākusi darbu pie vietējās attīstības stratēģijas 2014. – 2020. gadam izstrādes. Kā definēts tās vadlīniju projektā: „Jaunie izaicinājumi 2014.-2020.gada plānošanas periodā - uzsvars ir jāpārvieto uz saimnieciskās darbības aktivizēšanu. Paredzēts turpināt attīstīt LEADER pieeju iedzīvotāju sociālās iekļaušanās, uzņēmējdarbības attīstības, ienākumu vairošanas, kultūras mantojuma saglabāšanas, kultūras pakalpojumu dažādošanas un citu aktivitāšu atbalstam.”

Pie tam – šī perioda stratēģijās būs paredzēta virkne jauna veida pasākumu:

* Stratēģiskie projekti – projekti, kas aptver visu LP teritoriju, ir aktuāli visiem novadiem, un kuru tēmas jau ir paredzētas stratēģijas iesniegumā;
* Reģionālās sadarbības projekti Latvijā;
* Pārrobežu sadarbības projekti.

Lai iespējami plaši noskaidrotu partnerības darbības teritorijas – Aknīstes, Jēkabpils, Krustpils, Salas un Viesītes novadu – iedzīvotāju, pašvaldību, uzņēmēju un sabiedrisko darbinieku viedokļus un vajadzības, kā arī sniegtu informāciju par nākamo plānošanas periodu, jau no gada sākuma organizējam plašu semināru ciklu. Cikla pirmajā posmā organizējam fokusgrupas pašvaldību darbiniekiem, jo tieši pašvaldības ir katra konkrētā novada „galvenais spēlētājs”. Pašvaldību viedokļi, gatavība iesaistīties stratēģijas izstrādē un, sekojoši, projektu ieviešanā un atbalsta sniegšanā citu ieviesēju projektiem ļoti būtiski ietekmēs gan šī dokumenta veiksmīgu izstrādi, gan īstenošanu praksē.

**Fokusgrupas notiks:**

Jēkabpils novada pašvaldībā – piektdien, 23. Janvārī;

Aknīstes novada pašvaldībā – pirmdien, 26. Janvārī;

Viesītes novada pašvaldībā – trešdien, 4. Februārī;

Salas novada pašvaldībā – otrdien, 10. Februārī;

Krustpils novada pašvaldībā – piektdien, 20. Februārī.

**Otrajā semināru aplī** – **martā**- katrā novadā pulcēsim plašāku ieinteresēto cilvēku loku - uzņēmējus, NVO, visus ieinteresētos iedzīvotājus. Apskatīsim semināra norises vietas apkaimē īstenotos LEADER projektus. Precīzs semināru grafiks tiks sastādīts februāra mēneša beigās.

Atsevišķa fokusgrupa tiks veltīta kultūrvidei – gan kultūrvēsturisko vērtību saglabāšanai un popularizēšanai, gan arī jaunu, kvalitatīvu kultūras piedāvājumu izstrādei, akcentējot to ekonomisko un tūrisma piesaistes potenciālu.

Arī šīs fokusgrupas norise ir plānota marta mēneša beigās.

Paralēli, februāra un marta mēnešos veicam arī inovatīvu aptauju – šīs aptaujas ietvaros tiks apzināts tieši bērnu un jauniešu viedoklis par teritorijas attīstību, viņu vēlmēm un nepieciešamībām. Kā mērķa teritorijas šīs aptaujas īstenošanai ir izraudzītas 5 apdzīvotas vietas – ciemati ar zemāku sociāli ekonomisko aktivitāti – pa vienam katrā no LP Sēlija teritorijas novadiem.

**Noslēgumā** - plaukstošajā maijā - būs vairāki ceļojošie semināri ar labāko īstenoto projektu apskati un noslēgumu kādā no potenciālajām jauno ideju (piemēram, slēgto skolu) īstenošanas vietām. Šo semināŗu ietvaros jau prezentēsim pētījuma rezultātus un nākamā perioda stratēģijas darba variantu.

Visus interesentus aicinām sekot šo semināru norises grafikam, kā arī sūtīt jautājumus un ierosinājums uz e –pastiem:

Skaidrītei Medveckai: sk\_medvecka@inbox.lv

Ievai Jātniecei: ieva.jatniece@gmail.com

Sagatavoja:

Ieva Jātniece, LP Sēlija izpilddirektore

Šos seminārus LP Sēlija organizē saskaņā ar līgumu Nr.08-00-L41000-000013 ar Latvijas Republikas Zemkopības ministrijas Lauku atbalsta dienestu, kā Eiropas Lauksaimniecības fonda lauku attīstībai vietējās attīstības stratēģijas īstenotājs,

|  |  |  |  |
| --- | --- | --- | --- |
|   |    |   |  |